[pic] | KOMISIJA EVROPSKIH SKUPNOSTI |

Bruselj, 7.6.2007

COM(2007) 307 konč.

SPOROČILO KOMISIJE SVETU

v skladu s členom 19(1) Direktive Sveta 2003/96/ES (diferencirane stopnje davka za bencin, ki ga distribuirajo posebej opremljene bencinske črpalke)

1. Uvod

V skladu s členom 19(1) Direktive Sveta 2003/96/ES[1] o prestrukturiranju okvira Skupnosti za obdavčitev energentov in električne energije (v nadaljevanju „Direktiva o obdavčitvi energije“ ali „Direktiva“), poleg določb iz Direktive, predvsem njenih členov 5, 15 in 17, lahko Svet na predlog Komisije soglasno dovoli kateri koli državi članici (ki to zahteva), da uvede nadaljnje davčne oprostitve ali znižanja davka zaradi upoštevanja posebnih politik.

Komisija preuči zahtevo. Nato predlog predstavi Svetu ali obvesti Svet o razlogih, zakaj ni predlagala odobritve takšnega ukrepa.

V širšem okviru pregleda odstopanj, ki konec leta 2006 potečejo z Direktivo o obdavčevanju energije, je Danska za obdobje dveh let od leta 2007 naprej predložila zahtevo za odobritev uporabe diferenciranih stopenj trošarine med bencinom, ki ga distribuirajo bencinske črpalke, opremljene s povratnim sistemom za bencinske hlape, in bencinom, ki ga distribuirajo druge bencinske črpalke pod pogojem, da so diferencirane stopnje v skladu z obveznostmi, ki jih določa ta direktiva, zlasti z najnižjimi stopnjami trošarine. Dopis je registriral Generalni direktorat za obdavčenje in carinsko unijo[2].

Namen tega sporočila je obvestiti Svet o razlogih, zakaj Komisija ne predlaga zahtevane odobritve.

2. Povzetek zahteve

Danska želi uporabiti diferencirane stopnje trošarine za bencin, ki ga distribuirajo vse bencinske črpalke, opremljene s povratnim sistemom za bencinske hlape, in bencin, ki ga distribuirajo druge bencinske črpalke, ob spoštovanju obveznosti, ki jih določa Direktiva, zlasti z najnižjimi stopnjami trošarine.

Cilj ukrepa je ohraniti spodbudo za bencinske črpalke za namestitev povratnega sistema za bencinske hlape, ki omejujejo razširjenja hlapnih organskih snovi v ozračje, in s tem koristijo okolju.

Zahteva predvideva 31. december 2008 za datum prenehanja ukrepa.

3. Podlaga zahteve

Odstopanje, ki je bilo leta 1995[3] odobreno Danski, je bilo zadnjič podaljšano leta 2001[4]. Leta 2003 je bilo vključeno v Direktivo o obdavčitvi energije, veljavnost pa mu je potekla konec leta 2006.

Komisija je junija 2006 v svojem Poročilu „ Pregled odstopanj iz prilog II in III Direktive Sveta 2003/96/ES, ki prenehajo veljati konec leta 2006 “ (v nadaljevanju „Sporočilo 2006“)[5] navedla, da je ukrep, ko je bil prvič uveden, lahko služil spodbujanju uvajanja posebne opreme, vendar je treba odstopanje po določenem času odpraviti. Komisija je menila, da po letu 2007 odstopanja ni treba več podaljšati.

Čeprav Komisija ni predlagala obnovitve nobenega odstopanja iz prilog II in III k Direktivi, je navedla, da države članice lahko vložijo zahtevo v skladu s členom 19 Direktive, če menijo, da je zaradi upoštevanja posebnih politik, to še potrebno.

4. Ocena Komisije

Komisija meni, da je nadzor hlapnih organskih snovi (HOS) iz ponovne založitve z gorivom vozil, na splošno pozitiven ukrep, ki koristi okolju. To je bilo nedavno potrjeno tudi s cilji Direktive 2001/81/ES[6]. Poleg tega je Komisija v okviru novega zakonodajnega predloga o kakovosti bencina in dizla ter ponovno v okviru ukrepa za varstvo okolja navedla, da je v bližnji prihodnosti pripravljena predlagati še en predlog, da se zagotovi izvajanje zajetja bencinskih hlapov v vsej EU[7].

Iz teh razlogov je bilo Danski leta 1995 prvič odobreno odstopanje, ki je bilo pozneje podaljšano, zadnjič do prenehanja veljavnosti leta 2006 (glej zgoraj). Po začetku sheme in v skladu s pridobljenimi informacijami je bila posebna oprema nameščena na 1 802 črpalkah od 1 843, kar ustreza 97 %. Pozitivni učinek ukrepa v enajstih letih uporabe diferencirane stopnje ni bil linearen. Učinek se je zmanjševal zadnjih šest let, v tem obdobju je sistem namestilo samo 180 črpalk, 41 pa jih je ostalo neopremljenih. Leta 2006 je opremo namestilo samo 15 črpalk, v primerjavi s 437 leta 1996. Zato se zdi, da je učinek odstopanja praktično izčrpan.

Ob upoštevanju dejanskega stanja na Danskem, kot je opisano zgoraj, se zdi, da ukrep ni več sorazmeren s svojim ciljem, ki je ostal nespremenjen.

Črpalkam, ki so že opremljene, so se stroški naložbe zaradi pretečenega časa po prvotni odobritvi odstopanja v glavnem že odpisali. Zato bi ukrep, ki ga zahteva Danska, o uporabi stopnje, ki je nižja od standardne nacionalne trošarine, za bencin, ki ga distribuirajo bencinske črpalke, opremljene s povratnim sistemom za bencinske hlape, pomenil neupravičeno korist za veliko število že opremljenih črpalk. V zvezi s tem ukrepa ni mogoče več upravičiti z zgoraj navedenim ciljem

Zgornji premisleki pomenijo tudi, da je ukrep nesorazmeren z zadevnim ciljem, ki se sedaj osredotoča na majhno število preostalih črpalk (41 črpalk), tj. v zvezi z njimi ohranja ustrezno spodbudo.

5. ZAKLJUčEK

Komisija ob priznavanju dejanskih okoljskih razlogov za nadzor HOS iz ponovne založitve z gorivom vozil[8] meni, da razlogi, ki jih je navedla Danska, ne morejo več upravičiti potrebe po nadaljevanju odstopanja od pravil Skupnosti o usklajevanju trošarin, kot so bila določena v Direktivi 2003/96/ES.

Če Danska meni, da je treba s podporo za opremo črpalk nadaljevati, in pod pogojem polnega upoštevanja zakonodaje Skupnosti[9], lahko uporabi po svoji naravi in namenu bolj primerne načine, ki ne vključujejo neutemeljene oprostitve usklajenih davkov.

Na podlagi tega Komisija ne predlaga zahtevane odobritve .

[1] Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije (UL L 283 z dne 31.10.2003, str. 51); Direktiva, kakor je bila nazadnje spremenjena z direktivama 2004/74/ES in 2004/75/ES (UL L 157, 30.4.2004, str. 87 in 100).

[2] Dopis, registriran 13. novembra 2006.

[3] Odločba Sveta 95/585/ES z dne 22. decembra 1995.

[4] Odločba Sveta 2001/224/ES z dne 12. marca 2001 o nižjih trošarinskih stopnjah in oprostitvah plačila trošarine za nekatera mineralna olja, če so uporabljena v posebne namene (UL L 84 z dne 23. marca 2001, str. 23).

[5] COM(2006) 342 z dne 30. junija 2006, Pregled odstopanj iz prilog II in III k Direktivi Sveta 2003/96/ES, ki prenehajo veljati konec leta 2006.

[6] Direktiva 2001/81/ES z dne 23. oktobra 2001 o nacionalnih zgornjih mejah emisij za nekatera onesnaževala zraka, UL L 309, str. 22.

[7] Glej COM(2007)18 konč/2, na strani 8.

[8] Glej prvi odstavek ocene Komisije in tam navedena sklicevanja.

[9] Vključno s pravili o državni pomoči.